Rootsi rahandusministri Anders Borgi sõnul tuleb valitsusel lisaks kapitalinõuete karmistamisele survestada Rootsi panku ka vähendama oma sõltuvust välisturult võetud valuutalaenudest.
"Meil on Rootsi pangandussüsteemis veel omajagu probleeme - üks on see, et pool pangandussüsteemist on rahastatud välisvaluutas," ütles Borg agentuuri Bloomberg vahendusel. "See teeb meid haavatavaks, haavatavamaks kui teisi riike ning seda haavatavust on suurendanud fakt, et meil on suured rahvusvahelised firmad ja majapidamistel suur võlakoormus."
"See ei ole olukord, mida me edaspidi aktsepteerida saame," ütles rahandusminister, kellel on septembris ees parlamendivalimised. "Meil tuleb see ühel hetkel ära reguleerida, mis tähendab, et pankade rahastusmudel peab muutuma."
Rootsi on juba pankadele kehtestanud ühed maailma rangeimad kapitalinõuded. Pangandussektori suurus ületab riigi SKP enam kui neljakordselt.